Jan Køpke Christensen (FP), 1998-02-19:
Som Fremskridtspartiet gentagne gange har givet udtryk for,
vil vi gerne være med til at støtte bornholmerne.
Vi har ofte i debatten gjort opmærksom på, hvor vigtigt det var at hjælpe netop denne del af landet, og vi er bl.a. kommet med erhvervszoner.
Vi hilser derfor denne debat meget velkommen.
Der skal ikke på noget tidspunkt herske tvivl om, at Fremskridtspartiet gerne vil hjælpe netop Bornholm.
Samtidig skal der heller ikke herske tvivl om, at trafikbetjeningen til og fra øen er særdeles betydningsfuld for vore bornholmske medborgere.
En god infrastruktur er og har altid
været alfa og omega, og det gælder sidst, men ikke mindst for en så aktiv ø som Bornholm.
Der må gøres noget hurtigst muligt.
Bornholmerne skal hjælpes.
Der er i tidens løb kommet mange forslag til, hvordan øen så kan hjælpes.
Vi kan komme med ideer, som vi tidligere har været inde på i dag, om at udlicitere Bornholmstrafikken, og vi kan finansiere en stor, ny færge, flere om man vil, som bornholmerne også, nogle bornholmere i hvert fald, har givet udtryk for ville være godt, men en ting er i hvert fald 100 pct. sikker: Vi kan under ingen omstændigheder holde bornholmerne hen med prøveløsninger.
Vore bornholmske venner har et problem, og det har de haft i mange, mange år.
Derfor er det nu ikke bare på høje tid, men overtid, at regeringen og Folketinget hugger den gordiske knude over og giver bornholmerne mulighed for fremdrift og fremskridt, som bornholmerne selv skaber.
Bornholm skal have hjælp til selvhjælp.
Jeg fristes næsten til at sige, at trafikbetjeningen af bornholmerne er et symptom på det lave aktivitetsniveau på Bornholm.
Derfor bør vi tage fat på årsagen og ikke kun kurere symptomerne.
Der er efter Fremskridtspartiets opfattelse under ingen omstændigheder brug for flere lappeløsninger.
Herudover kommer en fjerdedel af de samlede investeringer på Bornholm siden 1989 fra EU's strukturfonde.
Den samlede EU-støtte siden 1989 har således udgjort knap 157 mio. kr., hvilket svarer til en fjerdedel af de totale investeringer på 622 mio. kr. Bornholm har et problem, i og med at øen geografisk ligger længere væk end andre dele af vores land.
Dette medfører så naturligvis øgede transportomkostninger i forhold til resten af landet.
Dagligvareleveringen koster ca. tre gange så meget som i resten af landet.
Det er vel ikke rimeligt, kunne man sige, at det skal være så meget sværere at leve eller drive virksomhed på Bornholm end alle andre steder i landet. Fremskridtspartiet er parat til at vende udviklingen sammen med bornholmerne.
Det er, som jeg sagde tidligere, i 12. time, at der iværksættes nogle tiltag, som bornholmerne kan være tjent med.
Bornholm er en vigtig del af vores land, og der er ingen, der kan leve med, at f.eks. de unge fraflytter øen.
Erhvervslivet skranter desværre og virksomhederne lukker.
Derudover kan vi også se, at arbejdsløsheden vokser.
For bornholmerne selv opleves det ikke bare som kolde, statistiske oplysninger, men som benhård, barsk virkelighed.
Alle har interesse i, at Bornholm bliver et optimalt fungerende samfund, der kan være stolt af at kunne klare sig selv.
Bornholm skal ikke være et uland her i landet.
Fremskridtspartiet har været modstander af en række initiativer, og vi har stemt nej til bevillinger i Finansudvalget.
Det har vi udelukkende gjort, fordi vi ikke mente, at forslagene var fornuftige.
Det var lappeløsninger, som Bornholm ikke kunne være tjent med.
Efterfølgende har vi også set, at socialdemokraterne selv på Bornholm erkender, at man ikke har overholdt de aftaler, man har haft med bornholmerne om, at der f.eks. skulle afsættes nogle kroner på finansloven for 1998 til hjælp for bornholmerne.
Det har man ikke ønsket, og derfor har regeringen altså også et kæmpeproblem, vil jeg sige.
Lad øen f.eks. blive en vækstzone.
Befri øen for nogle afgifter og skatter, eller lad den for den sags skyld blive et særligt vækstområde, som bl.a. hr. Arne Melchior på linje med Fremskridtspartiet har foreslået.
Der er faktisk masser af ting, vi her kan gøre for at hjælpe bornholmerne.
Nogle af initiativerne vil altså give bornholmerne mulighed for at få hjælp til selvhjælp.
Bornholm skal gøres selvbærende og selvhjulpen.